**Cyngor Cynghorol Cymru ar Arloesi**

**Cylch Gorchwyl**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**Diben**

Diben y Cyngor yw rhoi cyngor i Lywodraeth Cymru am amrywiaeth eang o faterion sy'n ymwneud ag arloesi, gan gynnwys monitro’r cynnydd a wneir ar gyflawni *Cynllun Gweithredu Llywodraeth Cymru ar yr Economi: Ffyniant i Bawb*, ac ar ei strategaeth arloesi ar gyfer Cymru. Bydd yr aelodau'n treulio diwrnod y mis ar waith y Cyngor, sy'n cynnwys cyfarfodydd chwarterol.

**Bydd Cyngor Cynghorol Cymru ar arloesi yn:**

* rhoi cyngor i Lywodraeth Cymru am amrywiaeth eang o faterion sy’n ymwneud ag arloesi er mwyn sicrhau bod economi Cymru yn gwella llesiant economaidd a chymdeithasol dinasyddion, amgylchedd a chymunedau Cymru;
* arwain o ran syniadau am arloesedd yng Nghymru ac yng nghyd-destun ehangach y DU a'r byd;
* rhoi cyngor ar strategaethau, polisi a blaenoriaethau arloesi er mwyn galluogi Llywodraeth Cymru i wneud defnydd effeithiol o'r dulliau cymorth sydd ar gael wrth iddi lunio a gweithredu polisïau i gefnogi ei holl amcanion;
* sicrhau bod arloesedd o bob math, boed ym maes diwydiant, prifysgolion, y sector cyhoeddus neu'r trydydd sector, yn cael ei ystyried o safbwynt ei fudd i’r economi ac i lesiant cenedlaethau’r dyfodol;
* gwneud ymchwil, a datblygu syniadau ac ymyriadau polisi er mwyn helpu i amlinellu tirwedd arloesi ac ynddi ecosystem ddeinamig yng Nghymru yn y dyfodol, a fydd o fudd i Gymru ac i’w phartneriaid yn yr ecosystem arloesi;
* monitro’r cynnydd a wneir wrth gyflawni’r amcanion yn Strategaeth Arloesi Llywodraeth Cymru, a chyfrannu at y gwaith o’u cyflawni;
* rhoi cyngor a'r wybodaeth ddiweddaraf i Lywodraeth Cymru am dueddiadau arloesi sy'n dod i'r amlwg, a nodi’r meysydd lle’r ydym yn gryf eisoes, ynghyd â chyfleoedd yn y dyfodol yn y DU, yr UE a ledled y byd;
* cefnogi gweithgarwch ehangach i ymgysylltu â rhanddeiliaid ac i gyfathrebu er mwyn rhoi proffil uwch i arloesedd yng Nghymru;
* cyfarfod â'r Gweinidog bob blwyddyn i drafod y cynnydd a fydd wedi’i wneud a rhaglen waith ar gyfer y 12 mis nesaf.

**Aelodaeth**

* Bydd 12 o aelodau o faes diwydiant, y byd academaidd, y sector cyhoeddus a'r trydydd sector, a fydd ag arbenigedd ym maes iechyd, gofal cymdeithasol a gwyddorau bywyd; cyllid a gwasanaethau proffesiynol; deallusrwydd artiffisial; ynni, yr amgylchedd a newid yn yr hinsawdd.
* Caiff aelodaeth ei chynnig drwy wahoddiad yn unig ar ôl i ymgeiswyr gyflwyno datganiad o ddiddordeb, a bydd y datganiadau hynny’n cael eu hystyried gan y Cadeiryddion ac Adran Arloesi Llywodraeth Cymru.
* Bydd yr aelodau'n gwasanaethu am gyfnod o 3 blynedd fel arfer.
* Bydd yr aelodau’n cael gwahoddiad i’w henwebu eu hunain yn gadeiryddion, a bydd aelodau'r Cyngor yn mynd ati wedyn i fwrw eu pleidlais er mwyn dewis cadeirydd o blith y rheini a enwebir. Bydd cadeiryddion yn gwasanaethu am gyfnod o ddwy flynedd.
* Mae gan yr aelodau yr hawl i dreuliau Teithio a Chynhaliaeth a ysgwyddir yn rhinwedd eu swydd fel aelod o'r Cyngor. Caiff y treuliau hyn eu had-dalu gan Lywodraeth Cymru ar y gyfradd a fydd yn gymwys ar y pryd i aelodau Pwyllgorau'r Llywodraeth.